EHDOTUS EUROOPAN PARLAMENTIN JA NEUVOSTON ASETUS Kroatian Euroopan unioniin liittymisen vuoksi käyttöön otettavista Euroopan unionin virkamiesten ja väliaikaisten toimihenkilöiden palvelukseen ottamista koskevista väliaikaisista erityistoimenpiteistä /* COM/2012/0377 final - 2012/0224 (COD) */





PERUSTELUT 1. EHDOTUKSEN TAUSTA Tämä asetusehdotus käsittelee rekrytointikysymyksiä, jotka koskevat Kroatian liittymistä 1. heinäkuuta 2013 Euroopan unionin jäseneksi. Aiempien laajentumisten yhteydessä on toteutettu erityistoimenpiteitä unioniin liittyvien maiden kansalaisten palvelukseen ottamiseksi. Tämä on edellyttänyt neuvoston asetuksen antamista, jolla poiketaan väliaikaisesti palvelukseen ottamista koskevista henkilöstösääntöjen määräyksistä[1]. Ehdotuksen pääkohdat ovat seuraavat: 1. Henkilöstösääntöjä koskevan poikkeuksen ehdotetaan jatkuvan 30. kesäkuuta 2018 saakka. 2. Asetuksessa säädetään kilpailujen järjestämisestä kansallisella tasolla virkamiesten palvelukseen ottamiseksi Kroatiasta. 3. Kilpailuja voidaan järjestää Kroatian kansalaisille ja luettelo soveltuvista hakijoista voidaan laatia ennen Kroatian liittymistä Euroopan unioniin. Maan on kuitenkin liityttävä unioniin ennen kuin sen kansalaisia voidaan nimittää virkamiehiksi toimielimiin. 4. Toimielimet voivat poiketa vaatimuksesta julkistaa toimielimissä vapaina olevat virat. Toimielimet voivat kuitenkin halutessaan ilmoittaa vapaista viroistaan. Kukin toimielin päättää, kuinka monta ehdokasmaan virkamiestä ja väliaikaista toimihenkilöä se aikoo ottaa palvelukseensa tämän poikkeusasetuksen mukaisesti. 2. KUULEMISTEN JA VAIKUTUSTENARVIOINTIEN TULOKSET Ei sovelleta. 3. EHDOTUKSEN OIKEUDELLISET NÄKÖKOHDAT Tällä ehdotuksella ehdotetaan poikkeamista henkilöstösääntöjen 4 artiklan toisesta ja kolmannesta kohdasta, 7 artiklan 1 kohdasta, 27 artiklasta ja 29 artiklan 1 kohdan a ja b alakohdasta sekä muuhun henkilöstöön sovellettavista palvelussuhteen ehdoista siltä osin kuin tämä järjestely edellyttää henkilöstösääntöjen kyseisten määräysten soveltamista väliaikaisten toimihenkilöiden palvelukseen ottamiseen. 2012/0224 (COD) EHDOTUS EUROOPAN PARLAMENTIN JA NEUVOSTON ASETUS Kroatian Euroopan unioniin liittymisen vuoksi käyttöön otettavista Euroopan unionin virkamiesten ja väliaikaisten toimihenkilöiden palvelukseen ottamista koskevista väliaikaisista erityistoimenpiteistä EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 336 artiklan, ottavat huomioon Euroopan komission ehdotuksen, joka on tehty henkilöstösääntökomitean kuulemisen jälkeen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan unionin tuomioistuimen lausunnon[2], ottavat huomioon tilintarkastustuomioistuimen lausunnon[3], noudattavat tavallista lainsäätämisjärjestystä, sekä katsovat seuraavaa: (1) Kroatian 1 päivänä heinäkuuta 2013 tapahtuvan liittymisen vuoksi olisi toteutettava väliaikaisia erityistoimenpiteitä, jotka poikkeavat Euroopan unionin virkamiehiin sovellettavista henkilöstösäännöistä, jäljempänä ’henkilöstösäännöt’, ja unionin muuta henkilöstöä koskevista palvelussuhteen ehdoista. (2) Ottaen huomioon liittyvän maan suhteellisen koon ja niiden henkilöiden määrän, joita asia mahdollisesti koskee, näiden toimenpiteiden olisi niiden väliaikaisuudesta huolimatta oltava voimassa riittävän ajan. Tätä varten 30 päivä kesäkuuta 2018 vaikuttaa tarkoituksenmukaisimmalta ajanjakson päättymisajankohdalta. (3) Ottaen huomioon tarpeen käynnistää palvelukseen ottaminen mahdollisimman nopeasti liittymisen jälkeen, tämä asetus olisi annettava ennen liittymispäivää, OVAT HYVÄKSYNEET TÄMÄN ASETUKSEN: 1 artikla 1. Sen estämättä, mitä henkilöstösääntöjen 4 artiklan toisessa ja kolmannessa kohdassa, 7 artiklan 1 kohdassa, 27 artiklassa ja 29 artiklan 1 kohdan a ja b alakohdassa säädetään, Kroatian liittymispäivästä alkaen 30 päivään kesäkuuta 2018 saakka avoimiin virkoihin voidaan nimittää Kroatia kansalaisia tätä varten varattujen virkojen lukumäärän puitteissa ja talousarviota koskevat neuvottelut huomioon ottaen. 2. Nimitykset tehdään liittymispäivästä alkaen, johtavassa asemassa olevia virkamiehiä (pääjohtajia tai vastaavia palkkaluokkiin AD 16 tai AD 15 kuuluvia virkamiehiä sekä johtajia tai vastaavia palkkaluokkiin AD 15 tai AD 14 kuuluvia virkamiehiä) lukuun ottamatta henkilöstösääntöjen liitteessä III määrättyjen ehtojen mukaisesti järjestettyjen, tutkintotodistuksiin tai kokeisiin tai sekä tutkintotodistuksiin että kokeisiin perustuvien kilpailujen jälkeen. 2 artikla 1. Tämän asetuksen 1 artiklan 1 kohdassa mainittua poikkeusta sovelletaan soveltuvin osin Kroatian kansalaisten palvelukseen ottamiseen väliaikaisina toimihenkilöinä. 2. Nimitykset tehdään liittymispäivästä alkaen. 3 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] Vuonna 2004 tapahtuneen laajentumisen osalta ks. EUVL L 67, 5.3.2004, s. 1. Vuonna 2007 tapahtuneen laajentumisen osalta ks. EUVL L 335, 1.12.2006, s. 5. [2] EUVL C , , s. . [3] EUVL C , , s. .